Bacabur, Bakunyung di Sungai Belitung
Byuuuur…. byuuuur…. tunggal ikungan kakanakan itu bacabur di sungai muka sekolahan SMP Negeri 5 Jalan Belitung Darat. Pemandangan kakanakan mandi batajun mulai atas jembatan meingatakan suasana tahun 70-an.
Rami kakakanan mandian Sabtu sore minggu lalu (9/2/2013). Nang mandian ini buhan kakanakan Gang Suka Jaya Jalan Belitung Darat. Kada biasanya sungai di muka sekolahan SMP 5 ini dipakai gasan mandi. Karena pada hari-hari biasa banyunya surut alias kada kawa disambat sungai lagi kaya zaman dahulu. Pas hari itu kabatulan lagi banyu pasang, maka kaya mandi di kolam renang haja bubuhannya.
“Rumah ulun di Suka Jaya,” ujar seorang anak. Gang Suka Jaya di higa wadah Kursus Widya Wahanaloka, kada jauh pada sekolahan SMP 5 wadah buhannya bamandian.
Ngalih wahini mancari sungai nang kawa dipakai gasan kakanakan bamandian. Dahulu sungai-sungai masih kawa dipakai gasan mandi, acil-acil batatapas, paman banyu maambil banyu gasan dijual ke rumah-rumah atau urang bawarung.
Kakanakan bamain sambil belajar bakunyung dahulu kada di kolam renang Gelanggang Remaja Jalan Jati (Jalan Pangeran Antasari) tapi di sungai-sungai parak rumah.
Sampai tahun 70-an sungai-sungai di Banjarmasin masih bafungsi sebagai sungai sebagaimana mestinya. Jukung-jukung lewat membawa barang dagangan. Sungai Pekapuran, Sungai Baru atau Sungai Veteran di muka sekolah SD Bruder dulu jadi wadah kakanakan belajar bakunyung.
Nang kada mandi manjagaikan baju kakawanan. Nang balum bisa bakunyung mamakai ban gasan pelampung. Bila ada nang kada bisa bakunyung umpat-umpatan mandi bila kada hati-hati atau mandi talalu ka tangah bisa lamas. Rata-rata nang barumah parak sungai harat bakunyung.
Kisah urang-urang tuha, di dalam kota Banjarmasin dahulu banyak sungai. Di sepanjang Jalan A Yani ada sungai, di Teluk Dalam ada sungai, di mana-masa ada sungai. Banyunya jernih dan kawa diminum.
Wahini jauh banar baubah, sungai-sungai matian, banyak sampah, rigat dan babau. Urang banyak mambuang sampah ka sungai, baulah rumah dan jembatan manutup sungai hingga akhirnya sungainya tatutup dan wadah mambuang ratik wan macam-macang barang dari oli bekas urang mambengkel, tilam, sisa-sisa makanan, sampai bungkus-bungkus kardus. Sungai akhirnya jadi peceren.
Suah ada urang nang baisi usaha biro perjalanan wisata di Lombok Nusa Tenggara, nang sukses. Banyak baisian kapal pesiar wisata melayani turis-turis asing. Sidin waktu halus pernah badiam di Teluk Dalam Banjarmasin. Talintas di pikiran sidin handak meulah wisata sungai di Banjarmasin dengan meoperasikan kapal-kapal wisata. Pas bulik ke Banjar sidin kecewa banar melihat Sungai Teluk Dalam tak ada lagi. Sungai Teluk Dalam telah hilang dan beubah menjadi peceren. Niat meulah wisata berbasis sungai di Banjar pun batal.
Wahini pemerintah melalui Dinas Drainase dan Sumber Daya Air Kota Banjarmasin membaiki sungai-sungai supaya kawa befungsi lagi minimal dapat dipakai untuk drainase. Nang hibak lawan sampah dikaruk supaya banyunya dalam lagi. Bangunan rumah-rumah di sepanjang Jalan Veteran pun dibersihkan supaya kada manutupi sungai.
Walau kada bisa mengembalikan kondisinya seperti dulu, paling tidak bakas-bakas sungai dipelihara lagi. Syukur-syukur kawa dihidupakan kaya bahari hingga bisa menjadi wadah kakanakan bamandian dan wadah belajar bakunyung gratis. Aly
Kiriman terbaru
Halaman Terkait
1 Komentar
- Padlan21-02-2013 13:49:29 umaai lah titik banyu mata malihat kakanakan rami banar mandi batajung,bakunyungan, jadi taingat waktu masih halusan,handak saban haru mandi disungai,tatawaan,baajakan sampai main basambunyian,,tapi wayan ini,,sungai nang dimuka rumah kami,amun dahulu jukung tiung kawa bapaling,speedboat kawa mengabut disungai,batang susun 10 masih nyaman haja lewat,tapi wayan ini, jangan kaya itu,sadalam-dalamnya banyu pasang,tatapai kada wani lagi batajung,amun kada handak tatajak awak,mudah2an pamarintah konsinten handak mambaiki sungai supaya kawa bafungsi kaya dahulu lagi,paling kada kawa malihat urang satiap hari bajukung bajualan hasil bumi dll nang handak dijual dipasar kuripan/batuah (sakadar info haja< kami wayah ini tinggal di jogja,amun bulik kabanua,pasti maitihi lawan sungai,pabila jua sungai di kotaku barasih) salam badangsanakan haja dari kami di parantauan.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn ind_Latn ind_Latn bjn_Latn